A Bizottság 912/2001/EK rendelete

(2001. május 10.)

a zöldbabra vonatkozó forgalmazási előírások megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a bizottság 911/2001/EK rendeletével [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

mivel:

(1) A zöldbab a 2200/96/EK rendelet I. mellékletének azon termékei között szerepel, amelyekre vonatkozóan minőségi előírásokat kell elfogadni. A legutóbb a 2561/1999/EK rendelettel [3] módosított, a gyümölcs- és zöldségpiac közös szervezésének fokozatos megvalósításáról szóló 23/EGK rendelet I. B. mellékletében felsorolt termékekre vonatkozó közös minőségi előírások megállapításáról szóló 58/EGK bizottsági rendelet [4] többszöri módosításon ment keresztül és már nem biztosítja a jogi egyértelműséget.

(2) A szóban forgó szabályokat ezért át kell dolgozni és az 58/EGK rendeletet hatályon kívül kell helyezni. E célból, a világpiaci átláthatóság érdekében figyelembe kell venni a zöldbabra vonatkozó minőségi előírásokat, amelyre az Egyesült Nemzetek Európai Gazdasági Bizottságának (ENSZ–EGB) a romlandó termények szabványosításával és a minőség javításával foglalkozó munkacsoportja tett javaslatot.

(3) Az előírások alkalmazásától várható, hogy a nem megfelelő minőségű termékek kikerülnek a piacról, a termelés összhangba kerül a fogyasztói igényekkel, ösztönzést kapnak a tisztességes versenyen alapuló kereskedelmi viszonyok, ami javítja a termelés jövedelmezőségét.

(4) Az előírások a forgalmazás minden szakaszában alkalmazandók. A nagy távolságra történő szállítás, a hosszabb időtartamú tárolás és a kezelési műveletek a termékek biológiai változásai vagy romlandóságuk következtében romlást idézhetnek elő. Erre a romlásra figyelemmel kell lenni a minőségi előírások alkalmazásakor az árufeladást követő forgalmazási szakaszokban. Mivel az "Extra" osztályú termékeket különös gonddal kell válogatni és csomagolni, esetükben csak a frissesség és a feszesség hiányát kell figyelembe venni.

(5) Az e rendeletben előírt intézkedések összhangban vannak a Frissgyümölcs- és Frisszöldség-piaci Irányítóbizottság véleményével,

ELFOGADTA EZT A RENDELETET:

1. cikk

A 070820 KN-kód alá tartozó zöldbabra vonatkozó forgalmazási előírásokat a melléklet tartalmazza.

Az előírások a forgalmazás összes szakaszára érvényesek, a 2200/96/EK rendeletben meghatározott feltételekkel.

Az árufeladást követő szakaszokban azonban a termék az előírt minőségi előírásokhoz képest a következő eltéréseket mutathatja:

- a frissesség és a feszesség enyhe hiánya, és

- a nem az "Extra" osztályba sorolt termékek esetében enyhe minőségromlás fejlődésük és romlandóságuk következtében.

2. cikk

Az 58/EGK rendelet hatályát veszti.

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet a hatálybalépést követő harmadik hónap első napjától kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. május 10-én.

a Bizottság részéről

Franz Fischler

a Bizottság tagja

[1] HL L 129., 2001.5.11., 3. o.

[2] HL L 297., 1996.11.21., 1. o.

[3] HL L 310., 1999.12.4., 7. o.

[4] HL 56., 1962.7.7., 1606/62. o.

--------------------------------------------------

MELLÉKLET

A ZÖLDBABRA VONATKOZÓ ELŐÍRÁSOK

I. A TERMÉK MEGHATÁROZÁSA

Ezek az előírások a Phaseolus vulgaris L. és a Phaseolus coccineus L. fajtákhoz (cultivar-okhoz) tartozó zöldbabra vonatkoznak, a kifejtésre vagy ipari feldolgozásra szánt zöldbab kivételével.

II. A MINŐSÉGRE VONATKOZÓ RENDELKEZÉSEK

Az előírások célja a zöldbab minőségi követelményeinek meghatározása az előkészítést és a csomagolást követően.

A. Minimumkövetelmények

Az egyes minőségi osztályok speciális követelményeitől és a megengedett tűréshatároktól függően a zöldbab legyen:

- ép [1],

- egészséges; nem lehet romlóhiba vagy más minőségcsökkenés miatt fogyasztásra alkalmatlan,

- tiszta, látható idegen anyagoktól gyakorlatilag mentes,

- friss megjelenésű,

- mentes a pergamenhéjtól (kemény endoderma),

- kártevőktől gyakorlatilag mentes,

- kártevők okozta kártételtől gyakorlatilag mentes,

- nem természetes felületi nedvességtől mentes,

- idegen szagtól és/vagy íztől mentes.

A zöldbab fejlettségének és állapotának olyannak kell lennie, hogy

- kibírja a szállítást és árukezelést, és

- megfelelő állapotban érkezzen a rendeltetési helyre.

B. Osztályozás

A zöldbab az alább meghatározott három osztályba sorolható

i. "Extra" osztály

Az ebbe az osztályba tartozó zöldbabnak kiváló minőségűnek kell lennie. Az alak, a fejlettség és a szín tekintetében jellemzőnek kell lennie a fajtára és/vagy a kereskedelmi típusra.

A termék legyen:

- feszes, könnyen kettéroppantható,

- igen zsenge,

- gyakorlatilag egyenes,

- szálkamentes.

A magok, ha vannak, legyenek kicsik és zsengék. A ceruzababnak mag nélkülinek kell lennie.

Az extra osztályba tartozó zöldbabnak hibáktól mentesnek kell lennie, eltekintve az igen csekély felületi hibáktól, amennyiben ezek nem változtathatják meg a termék általános megjelenését, minőségét, eltarthatóságát és a csomagolásban való megjelenését.

ii. I. osztály

Az ebbe az osztályba tartozó zöldbabnak jó minőségűnek kell lennie. Alak, fejlettség és szín tekintetében jellemzőnek kell lennie a fajtára és/vagy a kereskedelmi típusra.

A termék legyen:

- feszes,

- fiatal és zsenge,

- gyakorlatilag szálkamentes, kivéve a vágóbabok esetében.

A magok, ha vannak, legyenek kicsik és zsengék.

Az alábbi csekély hibák megengedettek, feltéve, hogy nem érintik a termék általános megjelenését, minőségét, eltarthatóságát és a csomagolásban való megjelenését:

- csekély alakhiba,

- csekély színhiba,

- csekély héjhiba.

iii. II. osztály

Ebbe az osztályba az olyan zöldbab tartozik, amely nem felel meg a magasabb osztályokba való besorolás követelményeinek, de eleget tesz a fent részletezett minimumkövetelményeknek.

A termék legyen:

- megfelelően zsenge,

- a ceruzabab esetében mentes a rozsdafoltoktól.

A magok, ha vannak, ne legyenek túl nagyok, és legyenek viszonylag zsengék.

Az alábbi hibák megengedettek, feltéve, hogy a zöldbab minőség, eltarthatóság és bemutatás tekintetében megőrzi lényeges jellemzőit:

- alakhibák,

- színhibák,

- héjhibák,

- szálkásság,

- enyhe rozsdafoltok, kivéve a ceruzababon.

III. A MÉRETRE VONATKOZÓ ELŐÍRÁSOK

A méret a hüvely maximális szélességénél határozandó meg, amelyet a varratra merőlegesen mérnek.

A méretezés csak a ceruzabab esetében kötelező, a következő osztályozásnak megfelelően:

–igen finom: | a hüvely szélessége nem haladja meg a 6 mm-t, |

–finom: | a hüvely szélessége nem haladja meg a 9 mm-t, |

–közepes: | a hüvely szélessége nem haladja meg a 12 mm-t. |

A közepes ceruzabab nem sorolható "Extra" osztályba.

IV. A MEGENGEDETT ELTÉRÉSEKRE VONATKOZÓ ELŐÍRÁSOK

Az előírt minőségi és méretkövetelményektől = (ha méret szerint osztályozott) a csomagolt termék minden csomagolási egységében az alábbi eltérések engedhetők meg a feltüntetett osztály követelményeinek nem megfelelő termékre:

A. Minőségi eltérések

i. "Extra" osztály

A zöldbab darabszámának vagy tömegének 5 %-a nem felel meg az osztály előírásainak, de megfelel az I. osztály követelményeinek, kivételesen beleértve az I. osztály megengedett eltéréseit is.

ii. I. osztály

A zöldbab darabszámának vagy tömegének 10 %-a nem felel meg az osztály előírásainak, de megfelel az II. osztály követelményeinek, kivételesen beleértve az I. osztály megengedett eltéréseit is. Ezen belül a zöldbab darabszámának vagy tömegének legfeljebb 5 %-a lehet szálkás olyan fajta és/vagy kereskedelmi típus esetében, amelynek szálkamentesnek kell lennie.

Ezen felül a zöldbab darabszámának vagy tömegének legfeljebb 15 %-án (kivéve a ceruzababot) lehet kocsány, és a nyak keskeny részének kis része hiányozhat, feltéve, hogy ezek a hüvelyek zártak, szárazak maradnak és nem színeződnek el.

iii. II. osztály

A zöldbab darabszámának vagy tömegének 10 %-a nem felel meg sem az osztály előírásainak, sem a minimumkövetelményeknek, kivéve a Colletotrichum lindemuthianum-mal (babfenésedés) fertőzött, illetve romlóhiba vagy más minőségcsökkenés miatt fogyasztásra alkalmatlan terméket.

Ezen felül a zöldbab darabszámának vagy tömegének legfeljebb 30 %-án (kivéve a ceruzababot) lehet kocsány, és a nyak keskeny részének kis része hiányozhat, feltéve, hogy ezek a hüvelyek zártak és szárazak maradnak, és nem színeződnek el.

B. Méreteltérések

Minden osztályra (ha méret szerint osztályozott): a zöldbab darabszámának vagy tömegének legfeljebb 10 %-a a méretezési követelményeket nem elégíti ki.

V. A KÜLSŐ MEGJELENÉSRE VONATKOZÓ ELŐÍRÁSOK

A. Egyneműség

Minden csomagolás tartalmának egységesnek kell lennie és csak azonos eredetű, minőségű és méretű (amennyiben méret szerint osztályozott), azonos fajtához vagy kereskedelmi típushoz tartozó zöldbabot tartalmazhat.

A csomagolási egységek látható része a teljes belső tartalmat képviselje.

B. Csomagolás

A zöldbabnak olyan csomagolásban kell lennie, amely megfelelően védi a terméket.

A csomagolási egységek belsejében használt – a termékkel közvetlenül érintkező – anyag legyen új, tiszta és olyan minőségű, hogy a termékben semmilyen külső vagy belső elváltozást ne okozzon. A csomagoláshoz – különös tekintettel a papírra, beleértve a kereskedelmi adatokat tartalmazó címkék feliratozását, felragasztását is – csak egészségre ártalmatlan színezékek illetve ragasztóanyagok használhatók.

A csomagolási egységek minden idegen anyagtól legyenek mentesek.

VI. A JELÖLÉSRE VONATKOZÓ ELŐÍRÁSOK

Minden egyes csomagolási egység egyazon oldalán olvashatóan, letörölhetetlenül és kívülről jól láthatóan az alábbi adatokat kell feltüntetni:

A. Azonosító adatok

Csomagoló és/vagy forgalmazó neve és címe vagy hivatalosan kiadott, illetve elfogadott kódjelzése. Kódjelzés alkalmazása esetében azonban a kódjelzés közvetlen közelében fel kell tüntetni a "csomagoló és/vagy forgalmazó" hivatkozást (vagy az ennek megfelelő rövidítéseket).

B. A termék jellege

- "Zöldbab" és/vagy kereskedelmi típus, ha a tartalom kívülről nem látható.

- A fajta neve (nem kötelező).

C. A termék eredete

- származási ország valamint – nem kötelező jelleggel – a nemzeti, regionális vagy helyi név.

D. Kereskedelmi jelölések

- Osztály.

- Méret:

- a ceruzababra az "igen finom", "finom" vagy "közepes" szavak,

- egyéb zöldbabra (ha méret szerint osztályozott), a hüvely minimális és maximális szélessége.

E. Hivatalos ellenőrző jel (nem kötelező)

[1] A zöldbab leszedése következtében (a ceruzababok kivételével) bizonyos fokú károsodás megengedhető a hüvely szár felőli tartozó végén, a meghatározott tűréseknek megfelelően.

--------------------------------------------------